บลจ.กสิกรไทยปลื้มกอง K20SLTFโดดเด่นสวนทิศทางตลาดหุ้นไทยฟุบ
บลจ.กสิกรไทยปลื้ม อวดผลดำเนินกองทุนเปิดเค 20 ซีเล็คท์หุ้นระยะยาวปันผล (K20SLTF) โดดเด่นอย่างสม่ำเสมอ โดยผลงานย้อนหลัง 1 ปีและ 2 ปี ให้ผลตอบแทนติดอันดับ 2 จากการสำรวจของมอร์นิ่งสตาร์ ด้านผลงานระยะสั้น 3 เดือนและ6 เดือน ให้ผลตอบแทนเป็นอันดับ 1 สวนทางดัชนีหุ้นไทยปี 58 ที่มีความผันผวนสูง พร้อมเผยกลยุทธ์การบริหารกองทุนที่มีการคัดเลือกหุ้นได้อย่างเหมาะสม สอดคล้องกับสภาพตลาด
13 ม.ค. 2559

นางสาวธิดาศิริ ศรีสมิต รองกรรมการผู้จัดการ บริษัทหลักทรัพย์จัดการกองทุน กสิกรไทย จำกัด (บลจ.กสิกรไทย) เปิดเผยว่า ภาพรวมของตลาดทุนไทยในปี 2558 ที่ผ่านมา ว่านับเป็นปีที่ตลาดหุ้นไทยต้องเผชิญกับความผันผวนค่อนข้างมาก โดยปัจจัยที่กดดันตลาดหุ้นไทยมาจากภาวะความผันผวนของตลาดการเงินทั่วโลกซึ่งได้รับผลกระทบจากเหตุการณ์ต่างๆ มากมาย อาทิ ความกังวลของนักลงทุนต่อการปรับขึ้นดอกเบี้ยของธนาคารกลางสหรัฐฯ ตัวเลขเศรษฐกิจจีนที่ชะลอตัวและภาวะแรงเทขายอย่างรุนแรงที่เกิดขึ้นในตลาดหุ้นจีน รวมไปถึงปัจจัยภายในประเทศที่เศรษฐกิจไทยยังมีการฟื้นตัวที่ไม่ชัดเจน ส่งผลให้ดัชนีหุ้นไทยปลายปี 2558 ปิดอยู่ที่ระดับ 1,288.02 จุด โดยปรับตัวลดลง 209.65 จุด หรือลดลงประมาณ 14% เมื่อเทียบกับดัชนีหุ้นไทยเมื่อปลายปี 2557
สำหรับผลการดำเนินงานของกองทุน LTF ในปีที่ผ่านมา ต่างได้รับผลกระทบเช่นเดียวกัน โดยภาพรวมทั้งอุตสาหกรรม กองทุน LTF ส่วนใหญ่มีผลการดำเนินงานในช่วง 1 ปีที่ผ่านมาติดลบ แต่มีเพียง 5 กองทุนเท่านั้นที่มีผลการดำเนินงานที่เป็นบวก หนึ่งในนั้นก็คือกองทุนเปิดเค 20 ซีเล็คท์หุ้นระยะยาวปันผล (K20SLTF) ของบลจ.กสิกรไทย ที่มีนโยบายลงทุนในหุ้นไม่เกิน 20 ตัว และจัดอยู่ในกลุ่ม Equity General ของสมาคมบริษัทจัดการลงทุน ( AIMC) ซึ่งกองทุนดังกล่าวมีผลการดำเนินงานในช่วง 1 ปี อยู่ที่ 1.86% และให้ผลตอบแทนเป็นอันดับที่ 2 จากการจัดอันดับของ Morningstar ซึ่งถือว่าเป็นผลการดำเนินงานที่โดดเด่นเอาชนะทั้งเกณฑ์มาตรฐานดัชนีหุ้นไทยซึ่งอยู่ที่ -14.01% และเอาชนะค่าเฉลี่ยของกองทุน LTF ทั้งอุตสาหกรรมซึ่งอยู่ที่ -8.34% (ที่มา: Morningstar ณ วันที่ 30 ธ.ค 2558) นอกจากนี้กองทุน K20SLTF ยังมีผลการดำเนินงานในช่วง 2 ปี อยู่ในอันดับที่ 2 จากการจัดอันดับของ Morningstar เช่นเดียวกัน โดยให้ผลตอบแทนอยู่ที่ 9.70% เอาชนะเกณฑ์มาตรฐานซึ่งอยู่ที่ -0.41% ขณะที่ผลการดำเนินงานในระยะสั้นทั้งช่วง 3 เดือนและ 6 เดือน ต่างให้ผลตอบแทนอยู่ในอันดับที่ 1 เอาชนะกองทุน LTF ทั้งอุตสาหกรรม เป็นการแสดงให้เห็นว่ากองทุน K20SLTF ของบลจ.กสิกรไทย สามารถรักษาผลการดำเนินงานที่ดีอย่างสม่ำเสมอ
สาเหตุที่กองทุนดังกล่าวสามารถสร้างผลการดำเนินงานที่โดดเด่นได้ ส่วนหนึ่งเป็นผลมาจากกลยุทธ์การบริหารกองทุนในแนว Selective หรือเป็นสไตล์การลงทุนที่เน้นการคัดเลือกหุ้นเป็นรายตัว ซึ่งกองทุน K20SLTF จะมีนโยบายที่เน้นการลงทุนในหุ้นเด่นที่มีศักยภาพสูงไม่เกิน 20 ตัว นอกจากนี้ส่วนสำคัญก็คือการคัดเลือกหุ้นเข้ามาในพอร์ตการลงทุนได้อย่างเหมาะสม สอดคล้องกับสภาวะตลาดที่เปลี่ยนแปลงอยู่ตลอดเวลา โดยมีการดูภาพรวมทั้งในระยะสั้นและระยะยาว เพื่อพยายามรักษาผลการดำเนินงานให้มีความสม่ำเสมอ โดยจะใช้การวิเคราะห์ทั้งปัจจัยเชิงคุณภาพและปริมาณ ซึ่งปัจจัยเชิงคุณภาพจะมีการวิเคราะห์ถึงลักษณะธุรกิจของบริษัทจดทะเบียน รวมถึงความได้เปรียบเสียเปรียบในการแข่งขันต่างๆ ส่วนปัจจัยเชิงปริมาณจะมีการวิเคราะห์ทั้งในแบบ Top-Down และ Bottom-Up เพื่อมองหาหุ้นที่มีความน่าสนใจซึ่งมีแนวโน้มเติบโตได้ดีหรือเป็นหุ้นที่ยังมีระดับราคาไม่แพงแต่มีแนวโน้มสร้างผลตอบแทนได้สูง รวมถึงหุ้นที่มีธีมการลงทุนที่สอดคล้องกับภาวะเศรษฐกิจในขณะนั้น นอกจากนี้ยังมีการคัดเลือกหุ้นบางตัวที่มีภาวะความอ่อนไหวต่อสภาพเศรษฐกิจค่อนข้างต่ำ (Defensive Stock) ซึ่งหุ้นในกลุ่มนี้จะยังให้ผลตอบแทนที่เป็นบวกได้แม้ในภาวะที่เศรษฐกิจไม่ดีก็ตาม ดังนั้นกองทุน K20SLTF จึงนับว่าเป็นอีกทางเลือกหนึ่งที่น่าสนใจและเหมาะสมกับสภาวะตลาดหุ้นไทยในปัจจุบันที่ยังคงมีความผันผวนอยู่อย่างต่อเนื่อง